Mnr van Zyl noem dat die afname in sojaboonaanplantings bespreek is tydens GraanSA se Sonneblom- en Sojaboon­spesialis­werkgroepvergadering wat vroeër in die week plaasgevind het. Hy rapporteer dat produsente die beskikbaarheid van saad as rede hiervoor aangevoer het, en dat daar ook aangedui is dat die nadelige effek van die droogte op oeste die afgelope seisoen, tot gevolg gehad het dat 'n baie kleiner persentasie graan teruggehou is om as saad te gebruik in die nuwe seisoen. Hy sê probleme met klein pitjies het ook 'n invloed gehad. Mnr van Wyk noem dat hy deur 'n saadmaatskappy ingelig is dat 'n hele paar duisend sakkies saad nie gelewer kon word nie. Hy is die mening toegedaan dat daar 'n groter vraag na nuwe saad is aangesien produsente tot die besef gekom het dat nuwe cultivars nie geregistreer word nie weens die terughouding van graan om as saad te gebruik.
Mnr du Plessis meld dat tussen 30 en 60mm reën in KwaZulu-Natal geval het, met beter neerslae in die Piet Retief-omgewing. Hy sê dat die produsente binne die volgende twee weke sal begin plant, maar dat 'n saad­maatskappy hom meegedeel het dat sojaboonsaad drie dae gelede uitverkoop is, en spreek die gedagte uit dat die tekort aan saad 'n beperkende faktor sal wees. Hy noem dat die saad wat hy vir ander produsente skoonmaak, baie klein en van 'n swak kwaliteit is.
Dr Griessel noem dat 'n cultivarproef deur die Departement Landbou Wes-Kaap in dié gebied geplant gaan word. Mnr Keun bevestig dat die projek deur die Olie- en Pro­teïensadeontwikkelingstrust en die Oliesade Advies­komi­tee befonds word, en tydens die volgende jaar 'n aanvang sal neem.
Mnr van Zyl noem dat die weer- en klimaatsvooruitskouing vir die seisoen klaarblyklik baie positief is.
Dat regeringsterugvoer oor die vestiging van 'n bio­brandstofbedryf in Suid-Afrika steeds afgewag word, en dat daar meer sinvol bespiegel sal kan word oor die pad vorentoe nadat sodanige terugvoer ontvang is. Die saak rakende die drie-jaar vooruitskatting staan dus oor.
Dr Griessel stel die SAGIS-dokumentasie vervat in Bylae D ter tafel, en stel Me Enslin aan die woord. Me Enslin sê met verwysing na die produsente-lewerings, dat 178 000 ton van die Oesskattingskomitee se finale skatting van die totale produksie van 205 850 ton sojabone vir die 2006/07 seisoen, reeds gelewer is. Sy noem dat die rapportering ten opsigte van die hoeveelheid sojabone verwerk vir binne­landse verbruik gewysig is, ten einde te verklaar hoeveel vir menslike verbruik, vir dierevoer, en vir olie- en oliekoek verwerk is. Sy wys voorts daarop dat daar by wyse van 'n voetnota verduidelik word dat ten opsigte van die olie- en oliekoek wat verwerk is, die olie vir biodiesel en menslike verbruik en die oliekoek vir hoofsaaklik diereverbruik insluit.
Me Enslin noem dat die lae sonneblom-eindvoorrade daarop dui dat sonneblom deur 'n moeilike jaar is, maar dat die sojaboon-eindvoorraad redelik voorkom.
Dr Griessel noem dat die aanduidende invoerpariteitsprys van Argentynse sojabone as R3 235,90 aangetoon word, wat saam met die vervoerkoste op R3 440,90 te staan kom. Mnr van Zyl noem dat die totale invoere van sojabone op 90 000 ton te staan gekom het teen die einde van Augustus, en vra of SAGIS 'n aanduiding het van die lande vanwaar ingevoer is. Me Enslin noem dat SAGIS wél oor inligting oor die land van herkoms ten opsigte van koring- en mielie-invoere beskik, maar nie ten opsigte van die ander gewasse nie. Dr Griessel meld dat die invoere waarskynlik hoofsaaklik vanaf Argentinië was. Dr de Kock noem dat daar nie melding gemaak word van die hoeveel­heid soja-olie en -oliekoek wat ingevoer word nie, en vra na die moontlikheid om hierdie inligting aan te dui. Me Enslin bevestig dat só 'n leemte bestaan, en dat 'n tabel met gemelde inligting voorsien kan word gebaseer op inligting wat vanaf die Suid-Afrikaanse Inkomstedienste (SAID) vir verskeie oliesaadtarieflyne ontvang word. Sy benadruk dat die kwaliteit van die inligting nie gewaarborg kan word nie, hoewel die inligting wat vanaf die SAID ontvang word, veronderstel is om geverifieer te wees. Sy noem as voor­beeld dat verskille van tot 120 000 ton ten opsigte van koringinvoere tussen SAGIS en SAID-inligting as ponsfoute verklaar is, en sê dat invoere wat oor 'n jaar plaasvind, as een maand se invoere aangedui word. Sy sê dat die onder­skeie permutasies van inligtingshantering tot gevolg het dat die inligting nie klop nie.
Mnr van Zyl rapporteer ten opsigte van die internasionale situasie, dat alle oë tans op Suid-Amerika gerig is, waar die aanplant­ingseisoen reeds 'n aanvang geneem het, en dat Brasilië na verwagting aanplantings van sojabone gaan uitbrei, hoewel gedeeltes van Brasilië tans droogte ervaar wat aanplantings bemoeilik. Hy sê dat 'n toenemende hoeveelheid mielies in die VSA in die etanol-bedryf gebruik word. Hy meld dat 'n redelik-sterk kompetisie tussen internasionale oliesade- en mieliepryse verwag word sodra die vooruitsigte vir die 2008 aanplantings teen Januarie 2008 'n rol begin speel, en dat dit 'n relatief-goeie onder­steuning aan beide mielie- en sojaboonpryse behoort te verleen. Hy sê die algemene verwagting is dat inter­nasionale pryse goed sal bly, selfs gedurende 2008, maar dat van die produsente in die VSA, wat 'n groot aantal hektaar van sojas na mielies geskuif het, graag sou wou terugbeweeg na die sojaboon-mielie wisselboustelsel. Hy noem dat daar na verwagting 'n hewige prysstryd tussen die verskillende gewasse op die internasionale mark sal wees wanneer die vooruitsigte in Maart 2008 bekend gemaak word.